สอบ 6 ชม. ฌอน ขอโทษคนเชียงใหม่ จ่อมอบ 1.3 ล้านให้ผู้ว่าฯ ปฏิเสธทุกข้อหา (คลิป)
ตร.ปากเกร็ด สอบปากคำนาน 6 ชม. ปฏิเสธทุกข้อหา ฌอน บูรณะหิรัญ พนมมือขอโทษคนเชียงใหม่ ยันเงินทุกบาทเอาไปทำประโยชน์ให้สังคมจริงๆ เตรียมมอบเงิน 1.3 ล้านบาทให้ผู้ว่าฯ ปัดเอาเงินบริจาคไปใช้ส่วนตัวเมื่อวันที่ 21 กรกฎาคม 63 ที่ สภ.ปากเกร็ด จ.นนทบุรี นายฌอน บูรณะหิรัญ ไลฟ์โค้ชชื่อดัง พร้อม นายอากาศ วสิกชาติ ทนายความ เดินทางเข้าพบ พ.ต.อ.พงศ์จักร ปรีชาการุณพงศ์ ผกก.สภ.ปากเกร็ด ตามหมายกำหนดที่ทางพนักงานสอบสวนได้ออกหมายเรียกเป็นครั้งที่ 2 เพื่อให้ปากคำเรื่องเงินบริจาค ที่มีผู้เสียหายคือ นายรณณรงค์ แก้วเพ็ชร์ ประธานเครือข่ายรณรงค์ทวงคืนเพื่อความยุติธรรม ได้เข้าแจ้งความกับพนักงานสอบสวน สภ.ปากเกร็ด เมื่อวันที่ 30 มิถุนายนที่ผ่านมา เพื่อให้ดำเนินคดีกับนายฌอน ข้อหานำเข้าข้อมูลอันเป็นเท็จสู่ระบบคอมพิวเตอร์ และ พ.ร.บ.ควบคุมการเรี่ยไรโดยไม่ได้รับอนุญาตนายฌอน กล่าวว่า สาเหตุที่ไม่ได้เข้ามาพบในตอนแรก เพราะเนื่องจากต้องเตรียมเอกสารหลักฐานรวบรวมข้อมูลให้ครบถ้วน เพื่อพร้อมเข้าชี้แจงทำความเข้าใจ โดยมีหลักฐานเป็นพวกเอกสารในด้านการเงินที่ทำมาตั้งแต่เริ่มต้นในการทำกิจกรรม ซึ่งส่วนใหญ่จะเป็นเรื่องปลูกป่า และสิ่งแวดล้อม เพื่อต้องการชี้แจงให้สังคมเข้าใจกระทั่งเวลา 15.45 น. การสอบปากคำเสร็จสิ้น รวมใช้เวลานานกว่า 6 ชม. นายฌอน พร้อมทีมทนายความออกมาจากห้องสอบสวนด้วยอาการเหนื่อยล้า เนื่องจากใช้เวลาสอบปากคำต่อเนื่องยาวนานนายฌอน บูรณะหิรัญ กล่าวว่า เงินที่ได้รับบริจาคทั้งหมด ตนตั้งใจทำประโยชน์เพื่อสังคมจริงๆ แต่ช่วงที่เปิดรับบริจาคดับไฟป่า บังเอิญเป็นช่วงที่เกิดโรคโควิด-19 ระบาดพอดี จึงได้แบ่งเอาเงินจำนวนหนึ่งไปซื้อหน้ากากอนามัยบริจาคให้บุคลากรการแพทย์ที่โรงพยาบาล และโรงเรียน ซึ่งมีหลักฐานการใช้จ่ายทั้งหมด แต่อาจไม่ตรงตามวัตถุประสงค์ของผู้บริจาค แต่ก็เป็นการช่วยเหลือสังคมผมรู้สึกเสียใจมาก ที่ทำให้ชาวเชียงใหม่ต้องมาเสียชื่อเสียง แต่ผมก็ทำทุกอย่างด้วยเจตนาบริสุทธิ์ใจ มีหลักฐานทุกอย่าง โดยหลังจากนี้จะนำเงินส่วนตัวจำนวน 1.3 ล้านบาท บริจาคให้กับทาง ผู้ว่าราชการจังหวัดเชียงใหม่ ส่วนเงินที่มีคนเข้าใจว่าตนนำเงินไปซื้อสื่อส่วนตัว แต่จริงๆ แล้วเป็นเงินที่นำไปซื้อสื่อในการรณรงค์ดับไฟป่า โดยเข้าใจผิดว่าสามารถนำไปใช้ได้ ผมตั้งใจรณรงค์เพื่อให้คนตระหนักในการป้องกันไฟป่าบนดอยสุเทพ โดยได้ให้รายละเอียดและหลักฐานชี้แจ้งกับทางพนักงานสอบสวนทุกเรื่องแล้ว ไลฟ์โค้ชชื่อดัง กล่าวด้าน พ.ต.อ.พงศ์จักร ปรีชาการุณพงศ์ ผกก.สภ.ปากเกร็ด กล่าวว่า เบื้องต้นหลักฐานของนายฌอนก็เป็นเรื่องชี้แจงเกี่ยวกับประเด็นความผิดที่ถูกกล่าวหา 3 เรื่อง ข้อกล่าวหาแรก คือ ข้อกล่าวหา พ.ร.บ.เรี่ยไร ข้อกล่าวหาที่สอง คือ ข้อกล่าวหาเกี่ยวกับ พ.ร.บ.คอมพิวเตอร์ และข้อกล่าวหาที่สาม คือ ข้อกล่าวหาเกี่ยวกับการฉ้อโกงประชาชน เบื้องต้นทางคุณฌอนปฏิเสธตลอดทุกข้อกล่าวหา ส่วนประเด็นในเรื่องอื่นๆ นั้น ทางพนักงานสอบสวนได้รวบรวมข้อมูลหลักฐานทุกมิติ สำหรับหลักฐานที่ทางคุณฌอนนำมาให้ทางพนักงานสอบสวนวันนี้ คือ การเข้ามาชี้แจง ส่วนการสอบสวนในวันนี้ขออนุญาตไม่เปิดเผย เพราะเป็นเรื่องอยู่ในสำนวนส่วน นายรณณรงค์ แก้วเพ็ชร์ ประธานเครือข่ายรณรงค์ทวงคืนเพื่อความยุติธรรม เดินทางมายัง สภ.ปากเกร็ด พร้อมถือป้ายข้อความ ทวงถามความคืบหน้า คดีฌอน กล่าวว่า อยากทราบว่า นายฌอนให้การรับสารภาพ หรือปฏิเสธตามสิทธิ์พึงมี ที่ผ่านมา ตนทราบมาว่าทางเจ้าหน้าที่ตำรวจ สภ.ปากเกร็ด มีแรงกดดันค่อนข้างเยอะและหนักมาก ทั้งๆ เป็นคดีที่ประชาชนทั่วไปให้ความสนใจมาก ไม่น่าจะมากดดันเจ้าหน้าที่ ที่ทำงานอย่างตรงไปตรงมา โดยแรงกดดันที่เกิดขึ้น ทำให้ตนไม่ทราบความคืบหน้าในคดีทั้งที่ตนเป็นคนแจ้งความในคดีนี้ประธานเครือข่ายรณรงค์ทวงคืนเพื่อความยุติธรรม กล่าวต่อว่า รู้มาว่าคนที่กดดันในคดีนี้เป็นนายตำรวจชั้นผู้ใหญ่ และตนไม่อยากเอ่ยชื่อ จึงอยากทราบจริงๆ ที่ทางคุณฌอนพูดถึงในคลิปบ่อยๆ นั้นว่า ผู้ใหญ่คนที่ผู้ถึงนั้นเป็นใคร ทำให้ตนมีความกังวลใจในคดีนี้เหมือนกัน ทำให้ตนต้องมาติดตามความคืบหน้าในคดีนี้มาโดยตลอดนายรณณรงค์ กล่าวด้วยว่า ขอชื่นชมทางตำรวจปากเกร็ดว่าทำคดีนี้ได้ดีมาก และดีใจมากที่คุณฌอนเดินทางมาพบพนักงานสอบสวนตามหมายเรียก ทั้งๆ ที่มีการแจ้งความในคดีนี้หลายโรงพัก และไม่มีที่ไหนมีความคืบหน้าเหมือนกับที่โรงพักปากเกร็ดเลย ซึ่งเชื่อว่าตำรวจจะทำคดีนี้อย่างตรงไปตรงมา และมีอีกเรื่องที่อยากถามคุณฌอนว่า เมื่อไหร่จะเอาเงินไปบริจาคเสียที ทั้งๆ ที่ไฟป่าก็ดับหมดไปนานแล้ว หรือจะรอให้เกิดไฟป่าในปีหน้าถึงจะบริจาค รับบริจาคปีนี้ก็ควรจะบริจาคให้กับหน่วยงานที่เกี่ยวข้องในปีนี้เรื่องนี้จะได้จบไป.
ตร.ปากเกร็ดสอบปากคำนาน 6 ชม. ปฏิเสธทุกข้อหา ฌอน บูรณะหิรัญ พนมมือขอโทษคนเชียงใหม่ ยันเงินทุกบาทเอาไปทำประโยชน์ให้สังคมจริงๆ เตรียมมอบเงิน 1.3 ล้านบาทให้ผู้ว่าฯ ปัดเอาเงินบริจาคไปใช้ส่วนตัว
ฌอน บูรณะหิรัญ,ฌอนให้ปากคำ,ฌอน บูรณะหิรัญ เงินบริจาคไฟป่า,สภ.ปากเกร็ด,เงินบริจาคไฟป่า,ไฟป่าดอยสุเทพ,รณณรงค์ แก้วเพ็ชร์,ข่าวทั่วไป